’’ድጋፍ በሚል ስም ክልሎች ላይ ከፍተኛ ጣልቃ ገብነት ነበር‘ – አቶ አባተ ኪሾ  የቀድሞ የደቡብ ክልል ርዕሰ መስተዳድር
አዲስ አበባ፡- በፌዴራል ስርዓቱ ክልሎች ራሳቸውን በራሳቸው የማስተዳደር ስልጣን ቢኖራቸውም ነባር ፓርቲዎች ድጋፍ እንሰጣለን በሚል ስም በከፍተኛ ሁኔታ ጣልቃ ይገቡ እንደነበር የቀድሞ የደቡብ ክልል ርዕሰ መስተዳድር ተናገሩ። አቶ አባተ ኪሾ በተለይ ከአዲስ ዘመን ጋዜጣ ጋር በነበራቸው ቆይታ፤ በኢህአዴግ ውስጥ ቀደም ብለው የተደራጁት ህወሐት እና የቀድሞ ኢህዴን የፓርቲ አመራሮች በኦሮሚያ እና በደቡብ ክልል ድጋፍ በሚል ተመድበው እናግዝ ማለታቸው ክልሎቹን በነፃነት ማስተዳደር እንዳይቻል እንቅፋት ፈጥሮ እንደነበር ተናግረዋል። ፓርቲዎች እንደአፈጣጠራቸው የልምድ ክፍተት ቢኖርባቸውም የህውሃት እና የብአዴን አመራሮች ልምድን ማካፈል እና ማጠናከር አለብን ማለታቸው ክፋት የለውም። ነገር ግን በኦህዴድ እና በደህዴን ላይ ሁልጊዜ ተጨማሪ ሰው መመደቡ እና እነርሱም የፓርቲዎቻቸውን ፍላጎትና ስሜት መጫናቸው የክልል አመራሮችን እና የክልሎቹን ነፃነት የሚገድብ ሆኖ ቆይቷል። የፌዴራሊዝሙንም ጉዳይ ጥያቄ ምልክት ውስጥ የሚያስገባ በመሆኑ፤ አሁንም የፓርቲዎች የተፅዕኖ ፈጣሪነት ጉዳይ እና ክልሎች በነፃነት ራሳቸውን በራሳቸው እንዲያስተዳድሩ መፍቀድ ላይ ከፍተኛ ጥንቃቄ ማድረግ እንደሚያስፈልግ ተናግረዋል።አዲስ ዘመን ጥቅምት 7/2012ምህረት ሞገስ